Staking dreig oor ‘misbruik’ van vulstasiewerkersIrvin Jim, sekretaris-generaal van Numsa. Die metaalwerkersvakbond Numsa sê hy “veroordeel werkgewersorganisasies, onder leiding van die brandstofkleinhandelaarsvereniging (FRA) en die kleinhandel-voertuigbedryfsvereniging (RMI), omdat hulle weier om behoorlik ag te slaan” op die vakbond se eise. Numsa waarsku ook teen ŉ moontlike staking. Hy eis ŉ loonverhoging van 12% vir alle werkers, terwyl werkgewers ŉ “skamele 5% aanbied”. “Die FRA en die RMI is werkgewerlede van die bedingingsraad vir die motorbedryf (Mibco). Hulle verteenwoordig vulstasie-eienaars en operateurs wat van die grootste uitbuiters en misbruikers in die bedryf is,” het Numsa gesê. “As deel van ons loongesprekke met Mibco, eis ons lede wat by vulstasies werk ŉ nagskof- en vervoertoelaag, soos voorsien in die Wet op Basiese Diensvoorwaardes, maar werkgewers weier om eers oor die kwessie te praat. “Ons lede werk ongerieflike ure en moet dikwels baie vroeg in die oggend werk toe reis, of baie laat snags en dikwels wanneer openbare vervoer nie beskikbaar is nie.” Numsa het gesê vulstasiewerkers moet dikwels lang ente in die donker stap en kan slagoffers van rowers of verkragters word. “Die werkgewers verskaf dikwels nie alternatiewe vervoer aan werkers nie en ons lede waag hulle lewe om werk toe en terug te gaan,” het Numsa in ŉ verklaring gesê. “Ons veroordeel die werkgewersorganisasies wat doof is vir ŉ billike eis vir nagskof- en vervoertoelae.” Numsa beweer werkers in dié bedryf verdien van die swakste lone. “Hulle kan nie alternatiewe vervoer bekostig nie.” Numsa het gesê sy lede dring aan op ŉ ooreenkoms wat nie swakker is as die een wat vir die tydperk 2016 tot 2019 aangegaan is nie. “Ons vergader op 29 Augustus met werkgewers van Mibco in ŉ laaste poging om die dooiepunt by te lê. As gesprekke vasval, gaan ons ongelukkig moet staak in die motorbedryf.” “Ons doen ŉ beroep op werkgewers om saam met ons te werk sodat ons ŉ staking kan vermy, veral omdat dit ons ekonomie skade gaan berokken.”